Birthe Rønn Hornbech (V), 2004-05-25:
Som det allerede har været sagt, har vi jo gennem årene her i Folketinget drøftet emnet foreningsfrihed mange gange, og vi har ikke ændret grundholdning; vi har den samme holdning.
Det er ikke mange uger siden, vi diskuterede det samme problem i forbindelse med pædofiliforeningen, og jeg kan henvise til, hvad jeg sagde dengang.
Når hr. Peter Skaarup er inde på, at nogle holder hånden over Hizb-ut-Tahrir,
vil jeg i hvert fald godt på Venstres vegne sige, at vi finder, at foreningen har givet udtryk for og giver udtryk for de mest afskyelige holdninger.
Vi finder, at Hizb-ut-Tahrir benytter demokratiet i Danmark, men der er ikke meget, der tyder på, at foreningen selv ønsker at give plads for demokrati, og derfor skal foreningens medlemmer naturligvis modsiges, deres aktiviteter skal frem i lyset, de strafbare handlinger skal straffes, og det skal siges herindefra, at de holdninger, foreningen udviser, er udanske og uvelkomne i Danmark.
Som sagt drejer det sig for os først og fremmest om at få straffet de strafbare handlinger, som medlemmerne udøver, og det er jo netop også sket med en talsmand for Hizb-ut-Tahrir, der, som det også har været nævnt, er dømt for overtrædelse af racismeparagraffen.
Men det er altså først og fremmest enkeltpersoner, der skal straffes, for det er en meget vanskelig bevisførelse, der skal til for at bevise, at en forenings formål er ulovligt. Det er klart, og der skal heller ikke være nogen tvivl om, at efter grundloven har foreningsfriheden naturligvis sine grænser, og derfor overvåger rigsadvokaten også området og følger med i, hvad der sker, og hvilke domme medlemmer af ekstreme foreninger idømmes.
Men for at opløse en forening skal der som allerede nævnt foreligge et bevis.
Det bevis foreligger ikke, og det er kun rigsadvokaten, der kan foretage den vurdering, ikke nogle professorer, som i øvrigt efter min mening heller ikke har udtalt sig om den side af sagen.
Vi har set disse usmagelige forsøg på at hverve nye medlemmer blandt skoleelever, og det er klart, at Venstre må til enhver tid tage skarpt afstand fra den slags.
Sådanne sager skal selvfølgelig efterforskes, og det bliver de også af politiet i Glostrup.
Det er klart, at politiet i Glostrup er selvfølgelig opmærksomt på grundlovens bestemmelser og foreningsfrihedens grænser, og derfor har man selvfølgelig også i baghovedet, at man skal lægge mærke til, om der er noget, der tyder på, at foreningens formål kan bevises som værende ulovligt.
Jubelen hos Hizb-ut-Tahrir vil garanteret ingen ende tage, hovmodet heller ikke, og det har altså ikke noget som helst at gøre med at holde hånden over foreningen
- tværtimod!
Til gengæld er det klart, at i det øjeblik, det kan bevises, at en forening er ulovlig, mener vi også, at så skal grundloven benyttes, og så skal der rejses sag.
Derfor er vi også meget tilfredse med, at ministeren har oplyst, at det kan blive aktuelt igen at undersøge, om foreningen har et ulovligt formål, hvis det skulle vise sig, at der er begået stribevis af strafbare forhold under hvervekampagnen ude på Vestegnen. Jeg skal slutte med på vegne af Venstre, Socialdemokratiet, Det Konservative Folkeparti og SF at fremsætte følgende: Forslag til vedtagelse
Endvidere konstaterer Folketinget, at der har været rejst spørgsmål om, hvorvidt der efter afgivelsen af Rigsadvokatens redegørelse er begået strafbare forhold af personer med tilknytning til Hizb-ut-Tahrir, og at politiet i den forbindelse er i færd med at gennemføre nærmere undersøgelser.